Tájékoztatás az egyszerűsített iparűzési adóalap-megállapítás 2023. január 1. napjától hatályos változásairól

A helyi adókról szóló 1990. évi C. törvény (a továbbiakban: Htv.) 2023. január 1. napjától hatályos módosítása alapvetően írja felül a vállalkozások leggyakrabban alkalmazott egyszerűsített adóalap-megállapítási módszereit.

**A 2022. adóévről benyújtott adóbevallásban még válaszható, de 2023. adóévtől már nem alkalmazható**

* az **átalányadózók egyszerűsített adóalap-megállapítása**, melynek során az iparűzési adó alapja az Szja. törvény szerinti átalányban megállapított jövedelem 20%-kal növelt összege, illetve
* a **8 millió forint nettó árbevételt meg nem haladó vállalkozások** egyszerűsített adóalap-megállapítása, melynek során a nettó árbevétel 80%-ában határozhatták meg adóalapjukat.

2023. évtől **megszűnik továbbá a KATA-adózókra vonatkozó tételes adóalap-megállapítás**.

A 2023. január 1-jétől hatályos, a **Htv. 39/A. §-**ába foglalt módosítás a fenti egyszerűsített adóalap-megállapítási módokat váltja fel: **a kisvállalkozó adózók részére – bevételfüggő differenciálás alapján – bevezetésre kerül a tételes összegű adóalap-megállapítás lehetősége.**

**Az egyszerűsítés lényegi elemei:**

* a kisvállalkozónak **nem kell az adóalapját megállapítania**,
* adó- és adóelőleg-**bevallást** – főszabály szerint – **nem kell benyújtania**,
* a települések között az adóalapját **nem kell megosztania**,
* **adófizetési kötelezettség** – főszabály szerint – **évente egy alkalommal**

*A kisvállalati adó (KIVA) hatálya alá tartozó vállalkozókra vonatkozó egyszerűsített adóalap-megállapítási módszer változatlan marad, a módosítás jogtechnikai, alapvetően csak a jogszabály átstrukturálását jelenti. (Htv. 39/B. §)*

A Htv. bevezeti a kisvállalkozó fogalmát: **kisvállalkozónak minősül a vállalkozó**, ha az adóévi **bevétele nem haladja meg**

* a **25 millió forintot**,
* az adóévben az Szja. törvény szerinti, **kizárólag kiskereskedelmi tevékenységet végző átalányadózó esetén a 120 millió forintot**.

12 hónapnál rövidebb adóév esetén a **bevételt** napi arányosítással 12 hónapra számítva **időarányosan** kell megállapítani.

A vállalkozási formát tekintve a jogszabály nem tartalmaz korlátozó rendelkezést, **bármely vállalkozó** (Htv. 52. § 26.) adóalany **válaszhatja** az új egyszerűsített adóalap-megállapítást.

**Az adó alapja** a kisvállalkozó székhelye és telephelye(i) fekvése szerinti önkormányzatonként **azonos nagyságú**, a kisvállalkozó adóévi **bevétele nagyságától függően sávosan differenciált tételes összeg**:

* **12 millió forintot meg nem haladó bevétel** esetén 2,5 millió forint (Nyúl illetékességi területén, a 1,7%-os adómértékkel számolva az iparűzési adó összege **42.500 forint**),
* **12 millió forintnál magasabb, de 18 millió forint meg nem haladó bevétel** esetén 6 millió forint (az adó összege **102.000 forint**),
* **18 millió forintnál magasabb, de 25 millió forintot**, kiskereskedelmi tevékenységet végző átalányadózó esetén **120 millió forintot meg nem haladó bevételnél** 8,5 millió forint (az adó összege **144.500 ezer forint**).

A bevételi **sávhatárokat** 12 hónapnál rövidebb adóév esetén (pl.: kezdő vállalkozás, a vállalkozás szüneteltetése, megszüntetése esetén, székhelyáthelyezéshez, telephely-változáshoz kapcsolódóan) napi arányosítással 12 hónapra kell számítani, az **adóalap** ez esetben az adókötelezettség napjai alapján napi **arányosítással számított** időarányos összeg.

A Htv. rögzíti azt is, hogy mit kell **bevételnek tekinteni**:

* az Szja. törvény hatálya alá tartozó magánszemély kisvállalkozó esetében az Szja. törvény szerinti bevételt,
* más kisvállalkozó esetén a nettó árbevételt, KATA-adózó esetén KATA törvény szerinti bevételt (Htv. 52. § 22.).

Fentiekből következik, hogy az Szja. és KATA adóalanynak a Htv. szerinti nettó árbevétel összegét nem kell kimunkálnia.

**Az új egyszerűsített adóalap-megállapítás választásának bejelentése**

* Főszabály szerint **az adóévet megelőző adóévről szóló bevallási nyomtatványon** az adóév ötödik hónapjának utolsó napjáig *(azaz 2023. évre vonatkozóan jellemző esetben 2023. május 31. napjáig, a 2022. évről szóló helyi iparűzési adóbevalláson)*jelentheti be adózó az új egyszerűsített adóalap-megállapítás választását.
* Az adóköteles tevékenységét **jogelőd nélkül kezdő kisvállalkozó** az első adóévről szóló *(azaz az általános esetben 2024. évben benyújtandó, 2023. évről szóló)* adóbevallásban **az első adóévre is választhatja** az új egyszerűsített adóalap-megállapítást.

*Mindezek alapján az új egyszerűsített adóalap-megállapításra vonatkozó külön, előzetes bejelentésre, bejelentési nyomtatvány kitöltésére főszabály szerint nincs szükség, a módszer alkalmazásáról szóló döntést az adóév május 31-ig elégséges meghozni.*

* A tevékenységét az önkormányzat illetékességi területén – székhelyáthelyezéssel, telephelynyitással, jogutódlás alapján – kezdő vállalkozó a **bejelentkezési, változás-bejelentési nyomtatványon** (az E-Önkormányzat Portálon keresztül) jelentheti be a választását. A bejelentkezési, változás-bejelentési nyomtatvány **végrehajtható okiratnak** minősül.

A **több önkormányzat illetékességi területén adóköteles tevékenységet folytató** kisvállalkozónak a bejelentést a rá irányadó módon (adóbevallásában vagy telephelynyitás, székhelyáthelyezés esetén a bejelentkezéssel) valamennyi érintett önkormányzat felé **külön-külön meg kell tennie**. A tételes adóalap-megállapítást választó kisvállalkozó mind a székhelyén, mind valamennyi telephelyén **csak e módszerrel állapíthatja meg az iparűzési adóalapját**.

A **kisvállalkozó döntése a teljes adóévre vonatkozik** és mindaddig érvényes, amíg a kisvállalkozó nem nyilatkozik arról, hogy adóalapját nem az új egyszerűsített adóalap-megállapítással kívánja megállapítani.

**A módszer megszüntetése, alkalmazhatóságának megszűnése**

Az új egyszerűsített adóalap-megállapítás **megszűnik**, ha**a vállalkozó adóévi bevétele meghaladja a rá vonatkozó határértéket** (a 25 millió forintot, vagy a 120 millió forintot), ez esetben az adózó az adó alapját **az adóévre és az azt követő adóévre**az általános szabályok szerint, vagy KIVA-alany esetén – erre vonatkozó, legkésőbb az adóbevallás benyújtására előírt határidőig megtett választása alapján – a Htv. 39/B. § szerint állapítja meg.

Ha kisvállalkozó **már nem kívánja alkalmazni** az új egyszerűsített adóalap-megállapítást, akkor az erre vonatkozó döntését az**adóév ötödik hónapjának utolsó napjáig** (jellemző esetben május 31. napjáig) **jelentheti be** az adóhatóságnak, mely bejelentéssel egyidejűleg **adóelőleg bevallására köteles**. (Az ez esetben bevallott adóelőleg két részletben esedékes: az adóév ötödik hónapjának utolsó napjáig az előző adóév adójával azonos összegű adóelőleg, a következő adóév harmadik hónapjának 15. napjáig ezen összeg felével egyező összegű adóelőleg.)

**Az adó és adóelőleg megfizetése, bevallási kötelezettség**

A módszer alkalmazása esetén a kisvállalkozó adózót **évente egy alkalommal** terheli adó- és adóelőleg fizetési kötelezettség.

**Az adó megfizetésének határideje**: az adóévet követő év ötödik hónapjának utolsó napja, főszabály szerint **május 31-e**. Azonos a határideje az adóévre fizetendő adóelőlegnek, melynek összege az előző adóév adójának összegével azonos.

Az adózónak **nem kell bevallást benyújtania**:

* ha **az adóévi adó összege nem haladja meg az adóévi adóelőleg összegét**, vagy
* ha a megfizetett adóelőleg összege magasabb, de az adózó az adóelőleg és az adóévi adó összege különbözetének a **visszatérítését nem kéri**.

**Ha a kisvállalkozó a bevallási határidőig adóbevallást nem nyújt be, akkor úgy kell tekinteni, hogy az adóévi adófizetési kötelezettségének az adóévi adóelőleg megfizetésével kíván eleget tenni, a törvényi vélelem alapján az előleg adóvá válik**.

Az adózó **adóbevallás benyújtására köteles**:

* ha a bevételének előző évhez képest történő változása miatt **átlépi a sávhatárt**, ez esetben a **bevallási határidőig megfizetendő a különbözeti adó, és a magasabb sávnak megfelelő adóelőleg**,
* **soron kívüli bevallást kiváltó esemény** esetén (átalakulás, megszűnés, szüneteltetés), vagy
* ha **az adó alapja** telephely-megszüntetés, székhely-áthelyezés miatt**változik**(csökken).

*Összegezve: ha a kisvállalkozó adóévi bevétele az előző adóévben is irányadó bevételi sávhatárt nem lépi át, az évi egyszeri adó(előleg) fizetésen túlmenően az adóéven belül más – adókötelezettséggel összefüggő – teendője nincs.*

**Az új egyszerűsített adóalap-megállapítás első alkalommal történő alkalmazása**

Abban **az adóévben, amelyikben a kisvállalkozó**az új egyszerűsített adóalap-megállapítási mód alkalmazására **áttér** (a módszer első, vagy ismételt alkalmazása)

* az adóév harmadik hónapjának 15. napján esedékes, az adóévre korábban bevallott adóelőleget annak eredeti esedékességekor köteles megfizetni,
* a fentiek alapján megfizetett adóelőleg összege az adóév ötödik hónapjának utolsó napjáig fizetendő adóelőleg összegébe beszámít, azaz az adóelőleg fizetési kötelezettség összege május 31-éig csak a már március 15-éig megfizetett adóelőleg-részlet és az előírt adóelőleg különbözete.

*Az adóalap-megállapítási módszer alkalmazásának első adóévében, május 31-ei esedékességgel két jogcímen állhat fenn fizetési kötelezettség – pl.: 2023. évben az új egyszerűsített adóalap-megállapítást választó adózó esetén, ha a 2022. adóévre bevallott adó magasabb, mint a 2022-ben teljesített adóelőleg, akkor megfizetendő az elszámolási különbözet, valamint esedékes lesz (lehet) a 2023. évre vonatkozó adóelőleg megfizetése, amelynek összegébe a 2023. március 15-én már megfizetett előle beszámítható.*

Az **adóévben fizetendő adóelőleg összege**az áttérés évében

* amennyiben az adózó az előző adóév bevétele alapján is kisvállalkozónak minősül(ne), a sávhatárok figyelembevételével megállapított adóalap és az önkormányzat rendelete szerinti adómérték szorzata,
* egyéb esetben az előző évi adóval egyező összeg.

**Az új egyszerűsített adóalap-megállapítás alkalmazása esetén a kisvállalkozó helyi iparűzési adóban adómentességre, adókedvezményre és adócsökkentésre nem jogosult.**

**Az új KATA alanyaira vonatkozó átmeneti szabály (Htv. 51/Q. §)**

A Htv. 2022. december 31-éig hatályos 39/B. § (3) bekezdése szerinti tételes adózó vállalkozó (KATA-adózó) a 2022. évben kezdődő adóévről 2023. május 31-ig nyújthat be (ha az adóévben a KATA-fizetési kötelezettsége szünetelt) adóbevallást.

*Az eredeti szabályok szerinti, 2023. január 15-ei határidő módosításának az oka, hogy a bevallást benyújtó KATA adózóknak is 5 hónap álljon rendelkezésre arra, hogy döntsön az új egyszerűsített adóalap megállapítás választásáról.*

A **törvény azzal a vélelemmel él**, hogy amennyiben **a KATA-adózó** nem tesz ellentétes tartalmú bejelentést, akkor **az iparűzési adó alapját 2023. január 1-jétől az új egyszerűsített adóalap-megállapítással állapítja meg**.

**Ekkor a bevallás benyújtására nem kötelezett KATA adózó mentesül minden adminisztrációs kötelezettség alól.**

**Ha a KATA adózó 2023. január 1-jétől nem kíván az új módszer szerint adózni**, akkor **e döntését 2023. május 31-ig köteles** – a bevallási vagy a bejelentkezési, változás-bejelentési nyomtatványon – **bejelenteni** az adóhatósághoz, a bejelentéssel egyidejűleg a 2023. január 1. és a 2024. június 30. közötti előlegfizetési időszakra 63.750 forint **adóelőleget is be kell vallania**, amelyet két részletben kell megfizetnie: **2023. május 31-ei esedékességgel 42.500 forintot és 2024. március 18-ai esedékességgel 21.250 forintot**.

Forrás: Sörös Dávid